Απόφαση της Επιτροπής

της 12ης Δεκεμβρίου 2000

με την οποία αναγνωρίζεται, καταρχήν, η πληρότητα του φακέλου που υπεβλήθη για λεπτομερή εξέταση με σκοπό την ενδεχόμενη καταχώριση της QRD 133 WP (Bacillus subtilis souche QST 713) στο παράρτημα Ι της οδηγίας 91/414/ΕΟΚ του Συμβουλίου όσον αφορά τη διάθεση φυτοπροστατευτικών προϊόντων στην αγορά

[κοινοποιηθείσα υπό τον αριθμό Ε(2000) 3747]

(Κείμενο που παρουσιάζει ενδιαφέρον για τον ΕΟΧ)

(2001/6/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση φυτοπροστατευτικών προϊόντων στην αγορά(1), όπως τροποποιήθηκε τελευταία από την οδηγία 2000/68/ΕΚ της Επιτροπής(2), και ιδίως το άρθρο 6 παράγραφος 3,

Εκτιμώντας τα ακόλουθα:

(1) Η οδηγία 91/414/ΕΟΚ (στο εξής αποκαλούμενη "η οδηγία") προβλέπει την κατάρτιση ενός κοινοτικού καταλόγου δραστικών ουσιών, η χρήση των οποίων επιτρέπεται σε φυτοπροστατευτικά προϊόντα.

(2) Η εταιρεία AgraQuest υπέβαλε στις γερμανικές αρχές, στις 19 Απριλίου 2000, φάκελο για τη δραστική ουσία QRD 133 WP (Bacillus subtilis souche QST 713), με σκοπό την καταχώρισή της στο παράρτημα Ι της οδηγίας.

(3) Οι γερμανικές αρχές δήλωσαν στην Επιτροπή ότι μετά από μια αρχική εξέταση φαίνεται ότι ο φάκελος περιλαμβάνει όλα τα στοιχεία και τις πληροφορίες που απαιτούνται από το παράρτημα ΙΙ της οδηγίας και, για τουλάχιστον ένα φυτοπροστατευτικό προϊόν που περιέχει τη σχετική δραστική ουσία, πιστεύουν ότι ο φάκελος περιλαμβάνει όλα τα στοιχεία και τις πληροφορίες που απαιτούνται από το παράρτημα ΙΙΙ της οδηγίας. Στη συνέχεια, σύμφωνα με το άρθρο 6 παράγραφος 2, ο φάκελος διεβιβάσθη από τον αιτούντα στην Επιτροπή και στα άλλα κράτη μέλη.

(4) Την 1η Σεπτεμβρίου 2000 ο φάκελος παρεπέμφθη στη μόνιμη φυτοϋγειονομική επιτροπή.

(5) Με το άρθρο 6 παράγραφος 3 της οδηγίας απαιτείται επίσημη επιβεβαίωση σε κοινοτικό επίπεδο ότι κάθε φάκελος πληροί τις απαιτήσεις για τις πληροφορίες που καθορίζονται στο παράρτημα ΙΙ και, για τουλάχιστον ένα φυτοπροστατευτικό προϊόν που περιέχει τη σχετική δραστική ουσία, στο παράρτημα ΙΙΙ της οδηγίας.

(6) Η επιβεβαίωση αυτή είναι αναγκαία για να καταστεί δυνατή η λεπτομερής εξέταση του φακέλου και για να μπορέσουν τα κράτη μέλη να χορηγήσουν προσωρινή έγκριση για φυτοπροστατευτικά προϊόντα που περιέχουν τη σχετική δραστική ουσία σύμφωνα με τους όρους που καθορίζονται στο άρθρο 8 παράγραφος 1 της οδηγίας.

(7) Η παρούσα απόφαση δεν προδικάζει το δικαίωμα της Επιτροπής να ζητήσει από τον αιτούντα να υποβάλλει στο κράτος μέλος εισηγητή περαιτέρω στοιχεία ή πληροφορίες, ώστε να διευκρινιστούν ορισμένα σημεία του φακέλου. Το αίτημα για την υποβολή περαιτέρω στοιχείων αναγκαίων προς διευκρίνιση του φακέλου δεν επηρεάζει τη χρονική προθεσμία κατάθεσης της αναφερόμενης στην κατωτέρω αιτιολογική σκέψη 9 έκθεσης.

(8) Τα κράτη μέλη και η Επιτροπή συμφωνούν ότι η Γερμανία θα εξετάσει ενδελεχώς το φάκελο για την ουσία QRD 133 WP (Bacillus subtilis souche QST 713).

(9) Η Γερμανία θα υποβάλει στην Επιτροπή έκθεση με τα πορίσματα των εξετάσεων, συνοδευόμενα από τυχόν συστάσεις για καταχώριση ή μη και τυχόν σχετικούς όρους, το συντομότερο δυνατό και το αργότερο σε διάστημα ενός έτους από την ημέρα δημοσίευσης της παρούσας απόφασης.

(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Ο φάκελος που υποβλήθηκε από την AgraQuest στην Επιτροπή και στα κράτη μέλη με σκοπό την καταχώριση της QRD 133 WP (Bacillus subtilis souche QST 713) ως δραστικής ουσίας στο παράρτημα Ι της οδηγίας 91/414/ΕΟΚ και ο οποίος παραπέμφθηκε στη μόνιμη φυτοϋγειονομική επιτροπή την 1η Σεπτεμβρίου 2000 ικανοποιεί, καταρχήν, τις απαιτήσεις ως προς τα στοιχεία και τις πληροφορίες που προβλέπονται στο παράρτημα ΙΙ της οδηγίας. Ο φάκελος πληροί τις απαιτήσεις σε στοιχεία και πληροφορίες που τάσσονται στο παράρτημα ΙΙΙ της οδηγίας ως προς ένα φυτοπροστατευτικό προϊόν που περιέχει την ουσία QRD 133 WP (Bacillus subtilis souche QST 713), λαμβάνοντας υπόψη τις προτεινόμενες χρήσεις.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 12 Δεκεμβρίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 230 της 19.8.1991, σ. 1.

(2) ΕΕ L 276 της 28.10.2000, σ. 41.